BIG มั่นใจรายได้ปีนี้โตไม่ต่ำกว่า 10% ส่วน H2/58 จัดอีเวนท์ 2 งานใหญ่
BIG มั่นใจรายได้ปีนี้โตไม่ต่ำกว่า 10% ส่วน H2/58 จัดอีเวนท์ 2 งานใหญ่ 
16 ก.ค. 2558

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทมั่นใจว่ารายได้ของบริษัทปีนี้จะเติบโตไม่ต่ำกว่า 10% จากปีก่อนตามเป้าหมาย แม้ภาพรวมเศรษฐกิจจะชะลอตัว แต่ในส่วนของตลาดกล้องถ่ายภาพไม่กระทบมากนัก เพราะเป็นสินค้าที่อยู่ในกระแส (TREND) ตอบโจทย์กลุ่มผู้บริโภคกลุ่มใหม่ที่เป็นกลุ่มวัยรุ่น นักศึกษา และผู้หญิง ซึ่งมีกำลังซื้อสูง ขณะที่เตรียมจัดอีเวนท์ 2 งานใหญ่ ในช่วงครึ่งหลังของปีนี้ เพื่อกระตุ้นยอดขายกล้องถ่ายภาพในช่วงไฮซีซั่น ตลอดจนเพิ่มไลน์สินค้าถ่ายรูปติดบัตร-ปริ๊นภาพจากสมาร์ทโฟน
นายธนสิทธิ์ กล่าวว่า สำหรับแผนการตลาดในช่วงครึ่งปีหลังบริษัทเตรียมจัดอีเวนท์ 2 งานใหญ่ ประจำปี เพื่อกระตุ้นยอดขายกล้องถ่ายภาพในช่วงไฮซีซั่น โดยในเดือนกันยายน เตรียมจัดงาน Big Camera, Big Pro Days ซึ่งเป็นงานที่บริษัทจัดขึ้นเอง และได้รับการตอบรับจากผู้บริโภคอย่างดีเยี่ยมตลอด และในเดือนพฤศจิกายน เตรียมเข้าร่วมงาน Photo Fair 2015 ซึ่งมั่นใจว่าจะสามารถเพิ่มยอดขายให้กับบริษัทได้เป็นอย่างดี
นอกจากนี้ ยังเตรียมเพิ่มไลน์สินค้าใหม่ เปิดให้บริการปริ๊นภาพจากสมาร์ทโฟน และถ่ายภาพติดบัตร ซึ่งคาดว่าจะสามารถตอบโจทย์ลูกค้าในยุคดิจิตอลได้อย่างลงตัว เพราะในขณะนี้มีผู้ใช้สมาร์ทโฟนหลายสิบล้านคน หากเข้ามาปริ๊นภาพกับบริษัทเฉลี่ย 1 ภาพต่อคนต่อปี ก็สามารถสร้างรายได้ให้บริษัทเป็นจำนวนมาก โดยมองตลาดยังมีโอกาสโตอีกมากทั้งในส่วนปริ๊นภาพจากสมาร์ทโฟน และถ่ายภาพติดบัตร ซึ่งได้เตรียมลงเครื่องปริ๊นภาพในเดือนกรกฎาคมนี้ และคาดว่าภายในเดือนสิงหาคม จะสามารถลงได้ครบทุกสาขาทั่วประเทศ รวมทั้งสิ้น 250 เครื่อง
สำหรับงบลงทุนรวมในปีนี้ตั้งไว้ที่ 100 ล้านบาท แบ่งเป็น 40 ล้านบาทใช้ขยายสาขา Big Camera เพิ่มอีก 10 แห่งและปรับปรุงสาขาเดิม ปัจจุบันมีร้าน Big Camera อยู่ที่ 215 สาขา และ ร้าน Big Mobile จำหน่ายอุปกรณ์โทรศัพท์มือถือมี 23 สาขา ส่วนอีก 50 ล้านบาท เป็นงบการตลาดประชาสัมพันธ์                              